WHO คาดการยับยั้งโรคเมอร์สระบาดได้ แต่ต้องใช้เวลานานกว่าที่คาด
WHO เผยการยับยั้งการแพร่ระบาดของเชื้อไวรัสโรคทางเดินหายใจสายพันธุ์ตะวันออกกลาง หรือเมอร์ส (MERS) ในเกาหลีใต้นั้น เชื่อว่าสามารถทำได้ แต่อาจต้องใช้เวลานานกว่าที่คาดการณ์ไว้
19 มิ.ย. 2558

นางมากาเร็ต ชาน ผู้อำนวยการองค์กรอนามัยโลก (WHO) เปิดเผยว่า การยับยั้งการแพร่ระบาดของเชื้อไวรัสโรคทางเดินหายใจสายพันธุ์ตะวันออกกลาง หรือเมอร์ส (MERS) ในเกาหลีใต้นั้น เชื่อว่าสามารถทำได้ แต่อาจต้องใช้เวลานานกว่าที่คาดการณ์ไว้
นอกจากนี้ ผู้อำนวยการ WHO เปิดเผยว่า รัฐบาลเกาหลีใต้ยอมรับว่า ทางรัฐบาลดำเนินการช้าในช่วงแรกของการระบาด แต่ขณะนี้รัฐบาลกำลังพยายามเดินหน้าเร่งแก้ไข
ขณะที่ผู้เชี่ยวชาญด้านสาธารณสุขของเกาหลีใต้ได้แสดงความคิดเห็นในทิศทางที่แตกต่างกัน โดยผู้เชี่ยวชาญบางคนคาดการณ์ว่า ไวรัสโรคเมอร์สจะแพร่ระบาดไปถึงเดือนหน้า เนื่องจากไวรัสชนิดนี้สามารถติดต่อได้จากการสัมผัสในลักษณะนานๆครั้ง แต่คาดว่าจะไม่มีการติดเชื้อเป็นวงกว้างในชุมชน 
ทั้งนี้ ลี จอง-ดู ศาสตราจารย์ประจำคณะแพทยศาสตร์มหาวิทยาลัยแห่งชาติโซล เปิดเผยต่อเจ้าหน้าที่ฝ่ายนิติบัญญัติว่า การแพร่ระบาดของไวรัสเมอร์สจะสิ้นสุดลงภายในระยะเวลาไม่กี่สัปดาห์ เนื่องจากการติดเชื้อจากการสัมผัสในลักษณะนานๆครั้ง ได้สิ้นสุดลงแล้ว
ขณะที่ ชอง เฮ-ควอน ศาสตราจารย์ประจำคณะแพทยศาสตร์แห่งมหาวิทยาลัย Sungkyunkwan กล่าวกับเจ้าหน้าที่ฝ่ายนิติบัญญัติว่า เป็นเรื่องยากที่การแพร่ระบาดของไวรัสเมอร์สจะหมดไปภายในเดือนนี้ และหากวิกฤตินี้สิ้นสุดลงได้ภายในเดือนหน้า ก็ถือเป็นความสำเร็จอย่างยิ่ง สำนักข่าวซินหัวรายงาน